정조 16년 · 목
安山居前郡守閔百彬爲其父加資事南陽幼學黃文淸爲其祖加資事鈇原幼學李重煒定州居正郞承膺祚北部幼學羅應漢驪州幼學韓孝晚東部幼學金得晃爲其父加資事南陽幼學李日成爲其祖加資事大丘幼學徐奎鎭春川幼學慶偗尙州幼學李東時開城府幼學龐處煜水原幼學崔仁述爲其父加資事玉果幼學金之淳爲其祖加資事潭陽幼學全章大靈光幼學金象華利川幼學金重熙長城幼學吳敬達爲其父加資事泰仁幼學朴根秀爲其祖加資事靈巖幼學金思德爲其父加資事泰仁幼學朴泰根長城幼學姜渭濱爲其祖加資事狼川幼學金繼喆願蒙追榮之典事全羅道幼學柳格等爲其師加資事京居幼學李敦翼爲其九代祖長城守儼褒贈事泰仁良人崔者斤同等官房畓疊稅稱冤事南部幼學金熙明爲其始祖駕洛國王陵位畓釐正祭享定式事扶餘居前府使李慶獜爲其長子立後事海州幼學李仁鳳爲其從子立後事北部幼學趙學閔不願以其子立後於其從學愚事西部故府使趙德洵妻沈氏願以其從姪學閔之子立後於亡子事金浦幼學梁栢爲其先祖故郡守誌請贈諡事咸平幼學安致峻爲本縣故主簿鄭忠良請褒事洪州進士金碩基爲故文忠公成三問定其奉祀孫事興陽幼學朴燦文等爲故都鎭撫使宋侃請贈諡事光州幼學金致煥爲本州故學生金光儁兄弟孝行請褒事坡州幼學徐命順爲本鄕故學生金就鎔三世孝行及其母具氏節行請旌事長城幼學朴時煥等爲本邑故學生金邦集孝行請旅事金浦幼學申大敎爲其父孝行請褒事燕歧幼學金弼俊爲故知事崔克誠及其曾孫齊極孝行請旌事公州幼學兪漢謨爲故士人閔彥洙夫妻孝行請褒事平安道幼學林學說爲龍岡故學生金泰善孝行請褒事慶尙道幼學卞鷛鎭等爲故通德郞金鍊孝行請旌事公州幼學閔百從爲贈正郞崔益恒及其子道觀等四兄弟孝行請旌事公州幼學尹等禧等爲本縣士人李德躋李友請褒事潭陽幼學偰倫佐等爲本邑故學生金光楫妻金氏烈行請旅事砥平幼學金基亨等爲本縣孝子梁梣請旌事河東幼學金祥天請蒙追榮之典事鈇山出身金器樟爲本府人裵廷玉請恩典事東部良人金處九吳德謙西部閑良成景熙等爲其父從單限滿請加資事長淵幼學吳道恒爲其父請宥事靑山良人韓元中鎭川良女韓召吏良賤分揀事鎭岑前直長趙錫福廣州幼學李顯承高陽幼學李秉鉉洪州幼學吳載權光州幼學朴載咸閑良金禹鼎交河幼學李廣萬通津忠翊衛崔萬秋富平出身李春弘長湍幼學朴光赫山訟事載寧康仁元爲本邑金景燁請褒事燻造契人安疇澤等戶惠廳太依例出給事西部李枝興等爲救活人命人高泰成請褒事司譯院生徒韓志養爲其父加資事龍川布人金弘直等勅需貿易稱冤事定山定惠寺僧法哲等蹲杮進上復舊事敎以左相稔知此事令廟堂稟處慶尙道別騎衛李祥一等上言乞赴會試事敎以令兵判査實草記○吏曹啓言安山居前郡守閔百彬上言以爲其父前僉知行洙今年八十一歲願蒙加資之典云矣行洙旣經僉知實職年過八十則似當入於昨年歲首抄啓加資中而獨爲見漏事涉可訝請令道臣査聞後稟處敎以詳考京兆帳籍如果無差卽爲口傳下批成給敎旨此後此等之類勿請該道査聞皆依此例施行事定式以示朝家尊年之意又啓言南原幼學黃文淸上言以爲其祖重翼今年恰滿九十願蒙加資之典云矣士庶年九十者歲首抄啓加資旣有定式則道臣之初不抄啓必有委折請令道臣詳査狀聞後稟處敎以依安山閔百彬回啓判下施行又啓言鐵原幼學李重煒定州居正郞承膺祚北部幼學羅應漢驪州幼學韓孝晚東部幼學金得晃南陽幼學李日成等上言以爲李重煒父幼學緝承膺祚父幼學景述羅應漢父幼學必謙鄭孝晚父通德郞衡佐皆今年八十金得晃父通德郞䅘李日成祖幼學命稷皆今年八十一竝願蒙加資之典云矣士庶年八十除一階元有階者加一階事載在法典請幷依此施行允之敎以承膺祚之效勞於夙夜倍於侍從膺祚父景述特爲加資又啓言大丘幼學徐奎鎭上言以爲其父慶興今年八十四而再昨年邦慶後士庶年八十以上加資時以丁酉式年帳籍誤書所致未蒙恩典行査本道後願蒙一視之澤云矣若以一式帳籍誤書未蒙恩典則其子呼冤不無所據請令道臣査聞後稟處敎以加資後口傳下批又啓言春川幼學慶偗尙州幼學李東時開城府幼學龐處煜等上言以爲慶偗父僉知震休今年八十九李東時父僉知後松今年八十八龐處煜父僉知道明今年八十四願蒙加資之典云矣各人等俱已蒙加資則今無可論請置之允之又啓言水原幼學崔仁述玉果幼學金之淳潭陽幼學全章大靈光幼學金象華利川幼學金重禧長城幼學吳敬達泰仁幼學朴根秀長城幼學姜渭孫等上言以爲崔仁述父同知濟恒年八十四金之淳祖同知永秋年一百一全章大父同知始謙年一百二金象華父同知守旭年九十三金重禧父同知興年九十七吳敬達父同知仲昌年一百二朴根秀祖同知尙采年九十九金思德父同知聖運年一百朴泰根祖同知萬貴年一百姜渭孫祖同知弼碩年九十七竝已付同知實職願蒙追榮之典云矣卑付同知不許追榮旣有定式請竝置之允之敎以其中百歲老人何拘常格今日內口傳追榮敎旨成給其子孫等處使之星火歸傳其老人又啓言狼川幼學金繼喆上言以爲其父嘉善光悅以年九十已蒙嘉善之資願蒙追榮之典云矣光悅未經實職則追榮一款非所可論請置之從之又啓言全羅道幼學柳格等上言以爲其師金述賢門徒中前正言金致光前令金光遇前佐郞鄭繼忠都事金奎夏別檢鄭璲五人俱登文科及第金光遇朴鳳章高相烈奇泰溫金益休李國龍六人皆參生進依法典願蒙加資之典云矣金述賢事當加資而遠外之事有難的知請令道臣査聞後稟處敎以五文科六司馬同出於一門徒則揆以法典五科足可加資況大小科十餘人乎此豈行査後可決者似此酬應徒涉煩屑推考依願施行又啓言京居幼學李敦翼上言以爲其九代祖長城守儼旣蒙復官之典依請山正正叔嵩善正灇江寧副正祺例願蒙褒贈之典云矣詩山正善正江寧副正三家臣皆蒙贈職之典而長城守獨漏於一視之恩其孫之呼籲不無所據似當施以贈職之典敎以贈職○戶曹啓言泰仁良人崔者斤同等上言以爲鎭安宮房賜牌畓十五石落在於本縣而渠等竝作納稅矣丙申以後自官收稅而宮納如前一土兩稅不勝冤抑乞令攸司査決云矣宮房有土之地出稅後公稅則上納土稅則該宮房收捧自是規例民習巧詐虛張稱冤不一其端而旣係田政詳覈公決之意請分付道臣從之又啓言南部幼學金熙明上言以爲其始祖駕洛國首露王陵在金海府逮我朝置四石落位畓給四十名陵卒粵在先朝立標爲界又至當宁遣官致祭竪其顚碑一年一度冬至之享鄕人掌之且二去戊寅該府使許椊以後孫買畓八石落屬之陵享時齋所會老堂以爲陵寢修理之資鄕人謂以王陵本無位畓而許府使買置云會老堂八石畓渠輩祖先之所買者或有斥賣換賣昨年改量時座首柳績爲量監朝家劃給與修理之畓一倂以鄕屯換錄懸註於大帳又嗾愚民犯耕禁標內仍爲尺量而執卜故渠等呈本府明覈田籍僅爲移錄至於營門戶曹則無路釐正乞令該曹該營釐正陵位及標內執卜祭享則一如羅陵之古例永定祀式春秋禋亨云矣鄕任輩不有朝家德意位畓之換錄鄕屯標內之尺量執卜懽意所欲極爲痛駭各別嚴繩本府量案旣云釐改營上量案亦卽詳考釐正後文移本曹一體修正標內執卜處另加禁斷更勿起耕事分付該道臣至於祀式事請令禮曹稟處敎以別下傳敎他餘條任姑置之而先朝聖敎及予所追述之擧何等申複則幺麼奸鄕作奸至此可謂亂法之民土地則卽爲査正後量案修正奸鄕則令道臣嚴刑三次西北遠地定配以懲土民不畏朝令之習令道臣嚴飭地方官先卽躬親修治後守護軍丁依法式充定位畓之應在帳內而不實者亦卽趁今東作前以實結換定擧行形止狀聞此後道伯巡到時春秋親審陵地狀聞巡未到時令地方官替令看審報營狀聞著以爲例事嚴飭行會該道禮曹一體分付仍令海東輿誌編摩堂上知悉與今下傳敎詳細裁錄而道臣精寫揭板於陵閣事分付禮曹以祀官事係官制則有難創始禋享宜有定規而不敢擅便啓敎以當別下傳敎○禮曹啓言扶安居前府使李慶麟上言以爲其長子廷曄嫡妾俱無子以其次子東曄之子國善欲爲立後而廷曄夫妻俱歿受者無人乞令該曹稟處云海州幼學李仁鳳上言以爲其從子範梁嫡妾俱無子以範梁之再從弟範敍第四子誠九欲爲立後而範敍夫妻俱歿與者無人乞令該曹稟處云矣此等人特許立後旣有受敎請竝許之從之又啓言北部幼學趙學閔上言以爲其從叔母沈氏爲其亡子故學生學愚欲以渠子興乭立後有此呼籲云矣前此沈氏屢次上言自本曹亦爲防啓學閔與沈氏上言彼此徑庭有違與受之常規請使其門長從其宗議更爲呈單後稟處從之又啓言西部故府使趙德洵妻沈氏上言以爲以其從侄趙學閔子興乭欲爲立後於其亡子學愚有此呼籲云矣學閔上言旣令其門長呈單後稟處則沈氏上言別無更爲論理之事請一體使其門長從其宗議呈單後稟處從之又啓言金浦幼學梁栢上言以爲其先祖故朔寧郡守誌壬辰戰亡乞與同時死節人姜壽男尹慶元同蒙贈官施諡之恩云矣同時死節之人旌諡之典或行或否必有輕重裁量之分事在久遠有難輕許請議于大臣處之從之又啓言咸平幼學安致峻等上言以爲本縣故主簿鄭忠良壬辰戰功乞蒙褒賞之典云矣忠良戰功旣無文蹟之可考有難盡信請置之從之又啓言洪州進士金碩基上言以爲故忠文公成三問祠版定其奉祀孫仍爲不祧之位事乞令該曹稟處云矣故忠臣祠版得之於屢百年之後奉之書院之中者旣有先朝處分先正筵稟則到今立後奉祀等說有難許施至於不祧之請則奉之書院便是不祧請置之從之又啓言興陽生員朴燦文等上言以爲故都鎭撫使臣宋侃忠義之節與故忠臣成三問等無異乞蒙贈諡之典云矣宋侃當時事蹟旣載於實錄及誌狀宜不惜易名之典而事係恩典請上裁敎以特爲贈諡又啓言光州幼學金致煥上言以爲本州故學生金光儁光源兄弟孝行乞施褒揚之典云矣光儁兄弟行蹟如果卓異則該道臣固當登聞而致煥等之爲他人上言曾有禁令請置之從之又啓言坡州幼學徐命順等上言以爲鄕中故學生金就鎔子與孫三世孝行及其母具氏節行乞施旌閭之典云矣就鎔三世行蹟及其母具氏節行果如上言辭緣則該道臣固當登聞而命順等之爲他人上言有犯禁令請置之從之又啓言長城幼學朴時煥等上言以爲本邑故學生金邦集孝行乞施旌褒之典云矣邦集行蹟果如上言辭緣則該道臣固當登聞而時煥等之爲他人上言有犯禁令請置之從之又啓言金浦幼學申大敎上言以爲其父埰孝行乞賜褒揚之典云矣埰行蹟果如上言辭緣則該道臣固當採取登聞而子孫之爲其父與祖上言請褒勿爲許施曾有定式請置之從之又啓言燕岐幼學金弼俊等上言以爲故知事崔克誠及其曾孫齊極孝行乞施旌褒之典云矣克誠與齊極行蹟果如上言辭緣則該道臣固當登聞而弼俊之爲他人上言曾有禁令請置之從之又啓言公州幼學兪漢謨上言以爲故士人閔彥洙夫妻孝行乞施褒尙之典云矣彥洙夫妻行蹟曾令該道臣査啓而別無可褒之行故自本曹回啓置之則漢謨等上言極涉猥越請置之漢謨冒濫之罪令該道照法嚴繩從之又啓言平安道幼學林學說等上言以爲龍岡故學生金泰善孝行乞施施褒之典云矣泰善行蹟曾令該道臣査啓而別無可褒之行故自本曹回啓置之則學說等上言極涉猥越請置之學說冒濫之罪令該道照法嚴繩從之又啓言慶尙道幼學卞鵬鎭等上言以爲機張故通德郞金鍊孝行乞施褒施之典云矣鍊行蹟果如上言辭緣則該道臣固當登聞而鵬鎭等之爲他人上言有犯禁令請置之從之又啓言公州幼學閔百從等上言以爲故贈正郞崔益恒及其子道觀等四兄弟孝行乞施褒施之典云矣一室五父子之傡請褒施誠極猥越而且已蒙給復之恩則今又疊請旌褒有關後弊請勿施狀頭百從令本道科治從之又啓言公州幼學尹華禧等上言以爲鄕中士人李德躋孝友卓異乞施褒美之典云矣德躋行蹟果如上言辭緣則該道臣固當登聞華禧等之爲他人上言有犯禁令請置之又啓言潭陽幼學偰倫佐等上言以爲本邑故學生金光楫妻金氏烈行卓異乞施褒旌之典云矣金氏烈行果如上言辭緣則該道臣固當登聞倫佐等之爲他人上言有犯禁令請置之從之○兵曹啓言河東幼學金天祥上言以爲其父嘉善一寧今年九十有三向在庚戌年祗受同知敎旨而追榮一事該曹以單付同知據例防塞乞令兵曹擬入望同知云矣取考本道老職狀本則嘉善金一寧入於庶民秩備望同知有難擬議請置之從之又啓言鐵山出身金器樟上言以爲椵島牧場在於府南大洋中潮退則灘淺虎渡傷馬故獵虎之役無歲無之民有廢農之患丁丑年本府人裵後寂出私錢二千兩屬之公庫以爲防獵之資一境按堵後寂身故後其子廷玉亦繼父志又以數百兩錢買屋藏錢逐年出殖名曰防擸庫人馬俱不患虎乞加恩典云矣裵廷玉之父子爲念民弊以私錢屬之公庫者雖爲可尙其所呼籲有難取信請令該道査實量宜施賞敎以係是爲民之事分付道臣各別獎其勞旌形止仍令狀聞事行會又啓言東部良人金處九吳德謙西部閑良咸景熙等上言以爲金處九父訓局別武士益鍊從軍六十年年今七十五吳德謙父訓局出身漢柱從軍五十年年今六十八咸景熙父禁軍出身相益從軍五十一年年今六十九乞蒙加資之典云矣今此金益鍊吳漢柱咸相益等從軍雖云準限年歲俱未滿定式請置之從之又啓言因慶尙道別騎衛李祥一馬兵金聲振選武曹龍文咸鏡道馬兵李光澤江原道馬兵洪禹泰等聯名上言判付內査實事命下矣觀此上言內辭緣則渠等俱以各道道科之次直赴會試今番監兵營關內道科初試人幷與姓名成册而趁會試起送云故岡夜上來各該邑報到付兵曹則該吏言自本曹只有成册上送之行關初無初試人起送之事云監兵營不能詳察以致遠地人虛行之弊亟令有司許赴會試事也每當科擧之時自本曹例爲行關於各道直赴殿試人使之修成册起送而直赴會試之類只姓名成册修報元無趁期起送之文大典通編武科條有曰軍兵賞格直赴會試者許赴無講經科今此李祥一等許赴式年一款有違法典請置之三道道帥臣推考允之敎以起送非渠罪以能講許赴○刑曹啓言長淵幼學吳道恒上言以爲其父彥修爲金振煥所誣被謫而渠祖憂灼病死未得完葬特令解謫云矣其父彥修以御寶僞造干連罪昨夏勘配則肆然呼籲誠極無嚴請勿施從之又啓言靑山良人韓元中上言以爲其父後娶於車萬平家萬平之從祖同明娶裵元吉女元吉乃寺奴而上年沃川官査問時同明亂招混入渠家色吏輩徵求無涯故有此呼籲云矣渠果良族則奴色輩之中間弄奸極爲痛駭請令道臣査處敎以令道臣詳査俾爲民之擧不至厲民之歸而無論虛實旣屬民隱決給形止仍令狀聞又啓言鎭川良女金召史上言以爲其外祖母以京居之人率兩女流接於淸安朴承先家而身死兩女俱爲承先收養出嫁渠則其次女之女也昨年淸安官謂以寺奴朴承先外孫推刷錄案乞令該道詳査分揀云矣誠如所訴則宜有稱冤之端各別詳査之意請分付該道敎以依靑山韓元中原情判付辭意施行○漢城府啓言鎭岑前直長趙錫福上言以爲其四世先山在於錦山郡而靑龍外卽其先祖文烈公憲殉義之祠壬寅年葬其祖母於其祖故縣監㷜冢而案山居土豪梁碩逵全錫武等以爲逼近院宇陰嗾院儒涅訴起訟昨年春本官尹晦東拘留勤掘而碩逵輩賂誘無賴發掘其祖母冢徵聚儒錢㗖其鄕人薛宇慶以獨自掘冢樣自首於官例刑定配矣其血讎卽碩逵錫武而宇慶不過啖錢之雇人碩逵等照法嚴繩俾雪至冤云矣不可以一邊之言有所取信請令本道査處從之又啓言廣州幼學李顯承上言以爲其高祖贈參判時元墳山在於鴻山縣內山面去己酉年結城居韓後良打破塋域勤葬其父於咫尺之地前縣監李天穆莅任時躬審形止定限捧侤使之掘移而延拖至今乞依法典掘去云矣韓後良之官捧侤音後延拖不掘誠極痛惡請令道臣査處從之又啓言高陽幼學李秉鉉上言以爲葬其母於本郡西面者已過七年矣再去年崔弘潤忽地起訟其時郡守金思義不問曲直招入落訟牢囚捧侤故呈議送於前監司金憙持營題到付本官又爲落訟日前泣呈於郡守姜命吉則初不詳問只題退字乞燭情狀俾伸哀冤云矣入葬七年後始爲起訟者可疑而守臣道臣之處決必有所據請更令道臣査處從之又啓言洪州幼學吳載權上言以爲其高祖父母與傍親墳在於本州而上年境內居姜銀根偸埋其父於靑龍至近之地其地卽年前趙姓人偸葬與渠相訟掘去之處也呈本官禁斷則同年九月銀根以不當禁之說誣凤擊錚大興郡守李觀秀以査官置渠於落科乞令攸司詳査後銀根偸埋之冢㭾去云矣一邊之言難以取信請令道臣査處從之又啓言光州幼學朴載咸上言以爲其先代墳墓在於本州孝友洞而弟妹族屬繼葬禁護矣境內居徐日中偸葬其父於亡弟龍尾主眽仍作平地又掘族侄兒冢罪聞於法司納贖免配而偸葬之處尙未掘去山地局內晏然橫奪乞令刻期掘去俾洩冤憤云矣徐日中旣已偸葬及又夷掘朴載咸至親之冢者誠極凶悖請令道臣査處從之又啓言光州閑良金禹鼎等上言以爲其七代祖墳在於光州懸針洞而淳昌居前正言柳匡天偸葬其父於階砌下漸生凶計又移葬其曾祖於䐉後十餘步丙午年八道無主古冢修築事綸音頒下後渠之七代祖墳改莎成墳柳匡天瞞囑營本官毀作平地渠欲擊錚則本倅兪彥悌更築成墳堇如兒冢柳匡天未逞其欲乃高起土城於渠七代祖墳階砌之上使無接跡酌盃之墟乞令該府嚴明決給云矣柳匡天之起土城於禹鼎七代祖階砌上使無跪拜之地者殘忍無據請令道臣査處從之又啓言交河幼學李廣萬上言以爲其曾祖故監役竨墳山在於坡州白石面而本州常漢劉漢興偸葬於靑龍內二十步之地金石俊偸葬於穴前十步故其父屢次呈官每以掘移爲言而終未掘去其父飮恨而歸偸葬之冢乞令刻期掘移云矣官題掘移終不掘移宜有籲冤之端請令道臣詳査嚴飭從之又啓言通津忠翊衛崔萬秋上言以爲渠之累代墳山在於金浦甘堂山東麓八十餘年守護矣丙午年分不知何人偸葬於其祖墳十餘步之下仍爲逃走故不知誰某矣上年十月繼葬渠兄不意同郡居文成柱忽地突出敢生回賓作主之計稱以壓葬呈訴本郡未免落訟繼葬之冢反爲移葬刻骨痛冤有此號籲云矣一邊之言難以取信請令道臣査處從之又啓言富平出身李春弘上言以爲渠之高曾祖父母墳山在於通津大坡面而戊申三月通津士人李右儉偸葬其父於其曾祖墳䐉後二十步之內使之掘移則定限十月當爲掘移之意書給手標而過十月無意移葬故有此號籲云矣果然則呈本官呈議送何所不可而乃反徑煩天聽誠爲猥濫請置之從之又啓言長湍朴光赫上言以爲去庚戌年葬其父於本府津家面矣本府居權彝爲名人告官禁斷自官摘奸則越一坪隔一罔六百七十步不當禁之地故置權哥於落科矣權哥百般周旅翻訟督掘乞令道臣明査公決云矣權彝旣已落科旅又翻訟者未知何據請令道臣査處從之又啓言載寧康仁元等上言以爲邑中有金景燁者每當寒食端午穀盡之節招集飢饉之人白米一斗或六七升便作年例施與矣甲辰梁疾大熾歲且歉荒景燁鬻庄千餘金大米五升石魚五介正租三升人人饋之去年癘疫一如甲辰例病死者輒以三緍錢賻給所活千餘人故請褒於本官及官門者合至數十度云矣民人齊籲猶難準信請令本道査報後稟處從之又啓言燻造契人安疇澤等上言以爲都下治道之役渠等無價替當而昨今年太農告歉爲渠等難支之端甲辰庚戍兩年以太貴之故戶曹惠廳太一千石以改色出給待秋還納乞依兩年例出給俾爲蒙利奉役之道云矣前此兩年一千石太改色出給實是愛恤契民之聖德昨年太歉比前尤甚契民之呼籲不是異事而此係別恩異澤自臣府請施有所不敢請置之敎以太貴姑無論今春行幸治道之役其費倍難其所軫念在所拔例特爲依願施行又啓言西部李枝興等上言以爲嘉善高泰成昨年大水民家墊沒之時舟載錢穀來救三百餘戶乞施褒賞之典云矣請令該曹稟處從之○司譯院啓言本院生徒韓志養上言以爲其父宗厚曾於戊戍謝行乙巳節行以先來限內入京乞依尹得運李光烈例一體加資云矣溯考院例則先來加資皆以陳奏或奏請竣事報喜之勞特蒙恩資至若尹得運李光烈之加資亦因特敎而宗厚兩次先來俱是年例使行請置之從之○備局啓言因定山定惠寺僧蹲柿進上復舊事上言有令廟堂稟處之命矣昨年湖西道臣馳聞道內四邑寺刹蹲杮封進之弊廟堂覆奏以減數爲請而特命革罷在僧徒實爲河海之澤僧亦民也民情豈不歡欣若再生而今此上言反有復舊之請此實常理之外無乃有不良者以失其封進時幼弄沾漑之利懷不平于中慫慂雖僧作此非意之擧乎雖然此亦遙度請以此上言下送該道監營更探其委折於本寺僧徒詳細報司後更爲指一稟處允之敎曰該道行査之時萬一該邑有抑勤緇徒使不得以實情告之當該守令當以詐不以實律論而道伯難免重勘査報上來之後更欲發遣繡衣考其虛實以此意措辭嚴關使卽星火修報此雖小事僧亦民也爲民之事豈可始勤終怠卿其體此意嚴飭又啓言因龍川布人等以本邑勅需貿易時落本事上言有稟處之命矣外邑各有邑規如欲猝變其規一弊雖除他弊更生此固可慮而以此上言觀之鄕廳訓鍊廳鄕校諸人收議成節目者有之本府之改成節目者亦有之而終不遵行云爾則其弊之爲衆人所知可以想得然此等事曲折多端不可外面驟聞而遽令革罷此上言下送該道使道臣往復該倅如有蘇弊之道則成節目永久遵行之意請分付允之